**รายงานการประชุมคณะกรรมการประจำคณะวิศวกรรมศาสตร์**

**ครั้งที่ 7-16/2562**

**วันพฤหัสบดีที่** 12 กันยายน 2562

**ณ ห้องประชุม 1 ชั้น 8 ตึกเพียรวิจิตร คณะวิศวกรรมศาสตร์**

**--------------------------------------**

**ผู้มาประชุม**

1. รศ.รัชพล สันติวรากร คณบดี ประธาน
2. ผศ.พนมชัย วีระยุทธศิลป์ รองคณบดีฝ่ายบริหาร
3. รศ.จีรนุช เสงี่ยมศักดิ์ รองคณบดีฝ่ายวิจัยและวิเทศสัมพันธ์
4. ผศ.คมกฤช ปิติฤกษ์ รองคณบดีฝ่ายแผนยุทธศาสตร์และพัฒนาองค์กร
5. รศ.ณัฐพงษ์ อารีมิตร รองคณบดีฝ่ายวิชาการ
6. รศ.สมชาย ชวนอุดม หัวหน้าสาขาวิชาวิศวกรรมเกษตร
7. รศ.พิเชษฐ เชี่ยวธนะกุล หัวหน้าสาขาวิชาวิศวกรรมคอมพิวเตอร์
8. รศ.วินัย ศรีอำพร กรรมการผู้ทรงคุณวุฒิ
9. รศ.ธนากร วงศ์วัฒนาเสถียร กรรมการผู้ทรงคุณวุฒิ
10. นายทองปาน สุนทรารักษ์ ผู้อำนวยการกองบริหารงานคณะวิศวกรรมศาสตร์ กรรมการและเลขานุการ

**ผู้เข้าร่วมประชุม**

1. ผศ.ภาณุพงษ์ วันจันทึก ผู้ช่วยคณบดีฝ่ายบริการวิชาการและถ่ายทอดเทคโนโลยี
2. ผศ.รัตมณี นันทสาร ผู้ช่วยคณบดีฝ่ายบริหาร
3. อ.กิตติพงษ์ ลาลุน ผู้ช่วยคณบดีฝ่ายพัฒนานักศึกษาและศิษย์เก่าสัมพันธ์
4. รศ.เฉลิมชัย พาวัฒนา หัวหน้าสาขาวิชาวิศวกรรมโยธา
5. ผศ.อานุภาพ มีสมบูรณ์ หัวหน้าสาขาวิชาวิศวกรรมไฟฟ้า
6. ผศ.สุขอังคณา แถลงกัณฑ์ หัวหน้าสาขาวิชาวิศวกรรมอุตสาหการ
7. รศ.สุรสิทธิ์ ปิยะศิลป์ หัวหน้าสาขาวิชาวิศวกรรมเครื่องกล
8. รศ.ไปรยา เฉยไสย แทนหัวหน้าสาขาวิชาวิศวกรรมสิ่งแวดล้อม
9. รศ.กิติโรจน์ หวันตาหลา แทนหัวหน้าสาขาวิชาวิศวกรรมเคมี
10. นายภาณุพงศ์ ต.ประเสริฐ ผู้ช่วยเลขานุการ
11. นางสาวมาริษา นันสมบัติ ผู้ช่วยเลขานุการ

**เริ่มประชุมเวลา 13.3**0 **น.**

เมื่อครบองค์ประชุมแล้ว ประธานได้กล่าวเปิดการประชุมและดำเนินการประชุมตามระเบียบวาระ ดังนี้

**ระเบียบวาระที่ 1 เรื่องแจ้งเพื่อทราบ**

* 1. **ผลการดำเนินงานการจัด "The 1st EN International Day"**

รองคณบดีฝ่ายวิจัยและวิเทศสัมพันธ์ได้แจ้งที่ประชุมว่า ตามที่ฝ่ายวิจัยและวิเทศสัมพันธ์ ได้ดำเนินการจัดงาน The 1st Engineering International Student Day ในวันที่ 7 กันยายน 2562 เวลา 10.00 – 13.00 น. ณ ห้องสัมมนา 1 - 2 ชั้น 9 ตึกเพียรวิจิตร เพื่อเป็นการสร้างบรรยากาศความเป็นนานาชาติ ภายในคณะฯ และเป็นการส่งเสริมให้นักศึกษาหลักสูตรนานาชาติ นักศึกษาเต็มเวลาชาวต่างชาติ และนักศึกษาแลกเปลี่ยนชาวต่างชาติที่เดินทางมาแลกเปลี่ยน ฝึกงาน หรือทำวิจัย ณ คณะฯ แล้วนั้น ฝ่ายวิจัยและวิเทศสัมพันธ์ได้ดำเนินการจัดทำและสรุปแบบสอบถามสำหรับงานดังกล่าว โดยมีผู้ตอบแบบสอบถามเกินกว่ากึ่งหนึ่ง จำแนกตามหลักสูตร ชั้นปี ข้อคำถาม และข้อเสนอแนะอื่น ๆ เพิ่มเติม จึงแจ้ง ที่ประชุมเพื่อรับทราบ ดังรายละเอียดตามเอกสารประกอบวาระการประชุม

**ที่ประชุมรับทราบ**

**1.2 การส่งข่าวประชาสัมพันธ์แบบ Online**

รองคณบดีฝ่ายวิจัยและวิเทศสัมพันธ์ได้แจ้งที่ประชุมว่า ด้วยคณะฯ มีข้อควรปรับปรุงในการนำเสนอข่าวให้รวดเร็วเพิ่มมากยิ่งขึ้น ฝ่ายวิจัยและวิเทศสัมพันธ์จึงได้จัดทำระบบสำหรับการรับ-ส่งข่าวเพื่อการประชาสัมพันธ์ คณะวิศวกรรมศาสตร์ แบบ Online โดยการใช้ Google form ทั้งนี้ จะดำเนินการจัดการฝึกอบรมให้กับบุคลากรผู้ประสานงานสาขาวิชา เจ้าหน้าที่ภายในฝ่ายวิจัยและวิเทศสัมพันธ์ และผู้ที่เกี่ยวข้อง ในวันที่ 19 กันยายน 2562 เวลา 11.00 – 12.00 น. ทั้งนี้ ในส่วนของเว็บไซต์คณะฯ และสาขาวิชา จะดำเนินการปรับปรุงเพื่อให้เกิดความทันสมัย รองรับการเผยแพร่ข่าวที่ถูกต้องรวดเร็วดังกล่าวข้างต้นต่อไป จึงแจ้งที่ประชุมเพื่อรับทราบ ดังรายละเอียดตามสารสนเทศประกอบวาระการประชุม

ผู้ช่วยคณบดีฝ่ายบริการวิชาการและถ่ายทอดเทคโนโลยีได้แจ้งที่ประชุมเพิ่มเติมว่า คณะฯ จะดำเนินการปรับปรุงโครงสร้างเว็บไซต์เพิ่มเติมเพื่ออำนวยความสะดวกสำหรับการบริหารจัดการเว็บไซต์ และเพิ่มข่าวในคราวเดียว แล้วสามารถแสดงผลได้ทั้งเว็บไซต์คณะฯ และเว็บไซต์ของสาขาวิชา รวมถึงสื่อสังคมออนไลน์ของคณะฯ โดยควรจะต้องมีบรรณาธิการข่าว เพื่อรับผิดชอบการตรวจสอบ และคัดกรองข่าวก่อนดำเนินการเผยแพร่ต่อไป จึงแจ้งที่ประชุมเพื่อรับทราบ

**ที่ประชุมรับทราบ**

**1.3 การเตรียมความพร้อมในการจัดทำแผนงบประมาณวิจัยบูรณาการวิจัยและนวัตกรรม คณะวิศวกรรมศาสตร์ ปี 2564**

รองคณบดีฝ่ายวิจัยและวิเทศสัมพันธ์ได้แจ้งที่ประชุมว่า ด้วยคณะฯ จะต้องดำเนินการจัดทำแผนงบประมาณวิจัยบูรณาการวิจัยและนวัตกรรม คณะวิศวกรรมศาสตร์ ปี 2564 เพื่อขอรับการสนับสนุนทุน และงบประมาณในส่วนที่เกี่ยวข้องอื่น ๆ นั้น ทั้งนี้ ตามที่มหาวิทยาลัยได้ปรับเปลี่ยนโครงสร้างให้อยู่สังกัด กระทรวงการอุดมศึกษา วิทยาศาสตร์ วิจัย และนวัตกรรม (อว.) ทำให้มหาวิทยาลัยขอนแก่นต้องรับนโยบายจากสำนักงานคณะกรรมการส่งเสริมวิทยาศาสตร์ วิจัยและนวัตกรรม (สกสว.) และการจัดสรรงบประมาณจาก สำนักงานการวิจัยแห่งชาติ (วช.) เป็นหน่วยงานหลัก เพราะฉะนั้น คณะฯ จะต้องดำเนินการจัดทำแผนงบประมาณวิจัยบูรณาการวิจัยและนวัตกรรม ปี 2564 ให้สอดคล้องกับแนวทางกำหนดเป้าหมายเชิงยุทธศาสตร์ของกระทรวง จากประเด็นสำคัญตามยุทธศาสตร์ชาติ 20 ปี แผนแม่บทภายใต้ยุทธศาสตร์ชาติ และ KKU Research Core & Theme ของมหาวิทยาลัยขอนแก่นต่อไป จึงแจ้งที่ประชุมเพื่อรับทราบ ดังรายละเอียดตามเอกสารประกอบวาระการประชุม

**ที่ประชุมรับทราบ**

**1.4 ผลการตรวจประเมินคุณภาพภายในระดับหลักสูตร ประจำปีการศึกษา 2561**

รองคณบดีฝ่ายแผนยุทธศาสตร์และพัฒนาองค์กรได้แจ้งที่ประชุมถึงข้อมูลเชิงสถิติผลการตรวจประเมินคุณภาพภายในระดับหลักสูตร ประจำปีการศึกษา 2557 – 2561 จำแนกตามหลักสูตร ระดับการศึกษา ปีการศึกษา 8 หลักสูตรที่มหาวิทยาลัยสุ่มตรวจในปีการศึกษา 2558 และผลการประเมิน (คะแนนเต็ม 5) ทั้งนี้ ในกลุ่มหลักสูตรเปิดใหม่จะมีคะแนนผลการประเมินไม่สูงมากนัก จึงแจ้งที่ประชุมเพื่อรับทราบ ดังรายละเอียดตามเอกสารประกอบวาระการประชุม

**ที่ประชุมรับทราบ**

**ระเบียบวาระที่ 2 รับรองรายงานการประชุมคณะกรรมการประจำคณะฯ ครั้งที่ 6-15/2562 เมื่อวันพฤหัสบดีที่ 29 สิงหาคม 2562**

ที่ประชุมมีมติรับรองรายงานการประชุมคณะกรรมการประจำคณะฯ ครั้งที่ 6-15/2562 โดยไม่มีการแก้ไข

**ระเบียบวาระที่ 3 เรื่องสืบเนื่องจากการประชุมครั้งก่อน**

**3.1 สรุปวาระสืบเนื่อง**

ประธานได้แจ้งที่ประชุมถึงสรุปวาระสืบเนื่องจากคราวประชุมครั้งที่ 6-15/2562 เมื่อวันพฤหัสบดีที่ 29 สิงหาคม 2562 จำนวน 1 เรื่อง คือ วิธีการรับนักศึกษาเข้าศึกษาต่อในระดับปริญญาตรี ซึ่งกำลังอยู่ในระหว่างดำเนินการ ทั้งนี้ ในเรื่องที่สอง หลักเกณฑ์การจัดสรรงบประมาณ ประจำปีงบประมาณ พ.ศ. 2563 จะเสนอต่อที่ประชุมในวาระการประชุมที่ 3.3 ต่อไป จึงแจ้งที่ประชุมเพื่อรับทราบ ดังรายละเอียดตามเอกสารประกอบวาระการประชุม

**ที่ประชุมรับทราบ**

**3.2 เรื่องสืบเนื่องวาระที่ 5.15 (ร่าง) แผนยุทธศาสตร์การบริหารงานคณะวิศวกรรมศาสตร์ ปี พ.ศ. 2562 - 2566 ในคราวประชุมครั้งที่ 6-15/2562 เมื่อวันพฤหัสบดีที่ 29 สิงหาคม 2562**

ประธานได้เสนอต่อที่ประชุมว่า สืบเนื่องวาระที่ 5.15 (ร่าง) แผนยุทธศาสตร์การบริหารงาน คณะวิศวกรรมศาสตร์ ปี พ.ศ. 2562 - 2566 ในคราวประชุมครั้งที่ 6-15/2562 เมื่อวันพฤหัสบดีที่ 29 สิงหาคม 2562 ที่ประชุมได้มีมติให้ฝ่ายแผนยุทธศาสตร์และพัฒนาองค์กรดำเนินการปรับปรุงแก้ไข (ร่าง) แผนยุทธศาสตร์การบริหารงานคณะวิศวกรรมศาสตร์ ปี พ.ศ. 2562 - 2566 ให้ถูกต้อง ครบถ้วนมากยิ่งขึ้นและจัดส่งให้คณะกรรมการประจำคณะฯ พิจารณาอย่างถี่ถ้วนอีกครั้ง ก่อนนำเข้าเสนอต่อที่ประชุมในคราวประชุมครั้งถัดไป นั้น ฝ่ายแผนยุทธศาสตร์และพัฒนาองค์กรได้ดำเนินการปรับปรุงแก้ไข (ร่าง) แผนยุทธศาสตร์การบริหารงานคณะวิศวกรรมศาสตร์ ปี พ.ศ. 2562 - 2566 เรียบร้อยแล้ว จึงเสนอที่ประชุม เพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายแผนยุทธศาสตร์และพัฒนาองค์กรดำเนินการต่อไป**

**3.3 เรื่องสืบเนื่องวาระที่ 3.1 สรุปวาระสืบเนื่อง (เรื่องที่สอง หลักเกณฑ์การจัดสรรงบประมาณ ประจำปีงบประมาณ พ.ศ. 2563) ในคราวประชุมครั้งที่ 6-15/2562 เมื่อวันพฤหัสบดีที่ 29 สิงหาคม 2562**

รองคณบดีฝ่ายแผนยุทธศาสตร์และพัฒนาองค์กรได้เสนอต่อที่ประชุมว่า สืบเนื่องวาระที่ 3.1 สรุปวาระสืบเนื่อง (เรื่องที่สอง หลักเกณฑ์การจัดสรรงบประมาณ ประจำปีงบประมาณ พ.ศ. 2563) ในคราวประชุมครั้งที่ 6-15/2562 เมื่อวันพฤหัสบดีที่ 29 สิงหาคม 2562 ที่ประชุมรับทราบถึงสถานะในการดำเนินการเพื่อปรับปรุงหลักเกณฑ์การจัดสรรงบประมาณ ประจำปีงบประมาณ พ.ศ. 2563 นั้น บัดนี้ ฝ่ายแผนยุทธศาสตร์และพัฒนาองค์กรได้ดำเนินการกำหนดหลักเกณฑ์การจัดสรรงบประมาณ ประจำปีงบประมาณ พ.ศ. 2563 โดยผ่านการพิจารณาจาก ที่ประชุมคณะกรรมการวางแผนยุทธศาสตร์และพัฒนาองค์กร คณะวิศวกรรมศาสตร์ ใน 3 คราวประชุม และมีมติเห็นชอบหลักเกณฑ์ดังกล่าวข้างต้น เรียบร้อยแล้ว โดยพิจารณาจากงบประมาณค่าใช้จ่ายรวมในปีที่ผ่านมาและแผนการใช้จ่ายงบประมาณ ประจำปีงบประมาณ พ.ศ. 2563 ซึ่งเป็นจำนวนเงินรวมทั้งสิ้น 64.1 ล้านบาท หลักเกณฑ์การจัดสรรค่าธรรมเนียมการศึกษาระดับบัณฑิตศึกษา และระดับปริญญาตรี ของมหาวิทยาลัยขอนแก่น และของคณะฯ ตามหลักเกณฑ์เดิม รวมไปจนถึงรายได้หลักในหมวดอื่น จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายแผนยุทธศาสตร์และพัฒนาองค์กรดำเนินการต่อไป**

**ระเบียบวาระที่ 4 เรื่องค้างพิจารณา - ไม่มี -**

**ระเบียบวาระที่ 5 เรื่องเสนอเพื่อพิจารณา**

**5.1 ยกเลิกประกาศมหาวิทยาลัยขอนแก่น (ฉบับที่ 59/2560) เรื่อง แนวปฏิบัติในการลงเวลาปฏิบัติงานของบุคลากร คณะวิศวกรรมศาสตร์ มหาวิทยาลัยขอนแก่น**

ประธานได้เสนอต่อที่ประชุมว่า ตามประกาศมหาวิทยาลัยขอนแก่น (ฉบับที่ 59/2560) เรื่อง แนวปฏิบัติในการลงเวลาปฏิบัติงานของบุคลากร คณะวิศวกรรมศาสตร์ มหาวิทยาลัยขอนแก่น ลงวันที่ 11 มกราคม 2560 ได้กำหนดให้บุคลากรมาปฏิบัติงานในวันจันทร์ถึงวันศุกร์ ในช่วงเวลาใดเวลาหนึ่ง ดังนี้

1. ตั้งแต่เวลา 08.00 – 16.00 น.
2. ตั้งแต่เวลา 08.30 – 16.30 น.
3. ตั้งแต่เวลา 09.00 – 17.00 น.

เพื่อให้การปฏิบัติงานของบุคลากรเป็นไปด้วยความเรียบร้อย และมีประสิทธิภาพสูงสุด คณะฯ เห็นควรปรับเวลาการมาปฏิบัติงานให้เป็นช่วงเวลาเดียวกัน คือ ตั้งแต่เวลา 08.30 – 16.30 น. สำหรับบุคลากรในกลุ่มแม่บ้าน อาจได้รับอนุญาตให้มาปฏิบัติงาน ตั้งแต่เวลา 08.00 – 16.00 น. ตามความเหมาะสมและความจำเป็น ทั้งนี้ ได้ผ่านความเห็นชอบจากที่ประชุมผู้บริหารพบหัวหน้างานและหัวหน้าหน่วย คณะวิศวกรรมศาสตร์ ในคราวประชุมครั้งที่ 5/2562 เมื่อวันที่ 30 สิงหาคม 2562 เรียบร้อยแล้ว จึงเสนอที่ประชุมเพื่อพิจารณายกเลิกประกาศมหาวิทยาลัยขอนแก่น (ฉบับที่ 59/2560) ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบให้ยกเลิกประกาศมหาวิทยาลัยขอนแก่น (ฉบับที่ 59/2560) เรื่อง แนวปฏิบัติในการลงเวลาปฏิบัติงานของบุคลากร คณะวิศวกรรมศาสตร์ มหาวิทยาลัยขอนแก่น ตั้งแต่วันที่ 1 ตุลาคม 2562 เป็นต้นไป ทั้งนี้ ให้ฝ่ายบริหารดำเนินการต่อไป**

**5.2 ยืนยันจำนวนกรอบขอกำหนดตำแหน่งสูงขึ้น**

รองคณบดีฝ่ายบริหารได้เสนอต่อที่ประชุมว่า ด้วยที่ประชุมคณะกรรมการบริหารงานบุคคล ประจำมหาวิทยาลัยขอนแก่น (ก.บ.ม.) ในการประชุมครั้งที่ 5/2562 เมื่อวันที่ 31 กรกฎาคม 2562 ได้อนุมัติให้ขยายระยะเวลาการใช้กรอบตำแหน่งสูงขึ้นสำหรับกรอบที่ผ่านการประเมินค่างาน ประจำปีงบประมาณ พ.ศ. 2559 – 2562 จากเดิมที่กำหนดระยะเวลาให้ขอกำหนดตำแหน่งสูงขึ้น ภายในวันที่ 30 กันยายน 2562 ให้ขยายเวลาถึงวันที่ 30 กันยายน 2563 มหาวิทยาลัยจึงแจ้งให้คณะฯ ดำเนินการทบทวนภารกิจของงาน และให้ยืนยันจำนวนกรอบตำแหน่งสูงขึ้นที่จะขอคงไว้ต่อมหาวิทยาลัย เพื่อขออนุมัติขยายระยะเวลา จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายบริหารดำเนินการต่อไป**

**5.3 นักศึกษาสำเร็จการศึกษา ระดับปริญญาตรี**

รองคณบดีฝ่ายวิชาการได้เสนอต่อที่ประชุมว่า ตามที่นักศึกษาคณะฯ ได้เรียนครบหลักสูตรวิศวกรรมศาสตรบัณฑิต (วศ.บ.) ประจำปีการศึกษา 2561 และประจำปีการศึกษา 2562 รวมจำนวนทั้งสิ้น 2 คน โดยผ่านการตรวจสอบความถูกต้องจากสาขาวิชาที่สังกัดและงานพัฒนาวิชาการและพัฒนานักศึกษา และได้ผ่านการกลั่นกรองของคณะกรรมการวิชาการ คณะวิศวกรรมศาสตร์ ในคราวประชุมครั้งที่ 5-14/2562 เมื่อวันที่ 5 กันยายน 2562 เรียบร้อยแล้ว ดังนี้

**ภาคการศึกษาพิเศษ ปีการศึกษา 2561**

* สาขาวิชาวิศวกรรมสิ่งแวดล้อม จำนวน 1 คน

**ภาคการศึกษาต้น ปีการศึกษา 2562**

* สาขาวิชาวิศวกรรมอุตสาหการ จำนวน 1 คน

จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้รองคณบดีฝ่ายวิชาการดำเนินการต่อไป**

**5.4 ขออนุมัติปรับปรุงหลักสูตร (ประเภทปรับปรุงเล็กน้อย) ระดับปริญญาตรี**

รองคณบดีฝ่ายวิชาการได้เสนอต่อที่ประชุมว่า ด้วยสาขาวิชาวิศวกรรมคอมพิวเตอร์ มีความประสงค์ขอปรับปรุงหลักสูตร (ประเภทปรับปรุงเล็กน้อย) จำนวน 2 หลักสูตร คือ หลักสูตรวิศวกรรมศาสตรบัณฑิต สาขาวิชาวิศวกรรมโยธา (หลักสูตรปรับปรุง พ.ศ. 2560) และหลักสูตรวิศวกรรมศาสตรบัณฑิต สาขาวิชาวิศวกรรมไฟฟ้า (หลักสูตรปรับปรุง พ.ศ. 2560) โดยเปลี่ยนแปลงอาจารย์ผู้รับผิดชอบหลักสูตร ทั้งนี้ ได้ผ่านความเห็นชอบจากคณะกรรมการวิชาการ คณะวิศวกรรมศาสตร์ ในคราวประชุมครั้งที่ 5-14/2562 เมื่อวันที่ 5 กันยายน 2562 เรียบร้อยแล้ว จึงเสนอที่ประชุมเพื่อพิจารณาดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้รองคณบดีฝ่ายวิชาการดำเนินการต่อไป**

**5.5 เทียบโอนรายวิชาและค่าคะแนน ระดับปริญญาตรี**

รองคณบดีฝ่ายวิชาการได้เสนอต่อที่ประชุมว่า ด้วยมีนักศึกษาแจ้งความประสงค์ขอเทียบโอนรายวิชาและค่าคะแนนระดับปริญญาตรี ในภาคการศึกษาต้น ปีการศึกษา 2562 จำนวน 4 คน ซึ่งได้ผ่านความเห็นชอบจากที่ประชุมคณะกรรมการวิชาการ คณะวิศวกรรมศาสตร์ ในคราวประชุมครั้งที่ 5-14/2562 เมื่อวันที่ 5 กันยายน 2562 เรียบร้อยแล้ว ดังนี้

* หลักสูตรวิศวกรรมโยธา จำนวน 1 คน
* หลักสูตรวิศวกรรมเครื่องกล จำนวน 1 คน
* หลักสูตรวิศวกรรมสื่อดิจิทัล (นานาชาติ) จำนวน 2 คน

จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้รองคณบดีฝ่ายวิชาการดำเนินการต่อไป**

**5.6 เปิดรายวิชาใหม่ ระดับปริญญาตรี**

รองคณบดีฝ่ายวิชาการได้เสนอต่อที่ประชุมว่า ด้วยสาขาวิชาวิศวกรรมคอมพิวเตอร์มีความประสงค์ขออนุมัติเปิดรายวิชาใหม่ ระดับปริญญาตรี สำหรับนักศึกษาชั้นปีที่ 4 หมวดวิชาเฉพาะ กลุ่มวิชาเลือก จำนวน 2 รายวิชา เนื่องจากปัจจุบันยังไม่มีรายวิชาพื้นฐานทางด้านวิศวกรรมการเงินที่จะช่วยบูรณาการแนวคิดการออกแบบเชิงวิศวกรรม ทฤษฎีทางการเงิน เครื่องมือทางคณิตศาสตร์ และคอมพิวเตอร์โปรแกรม ซึ่งผ่านความเห็นชอบจากที่ประชุมคณะกรรมการวิชาการ คณะวิศวกรรมศาสตร์ ในคราวประชุมครั้งที่ 5-14/2562 เมื่อวันที่ 5 กันยายน 2562เรียบร้อยแล้ว ดังนี้

1. รายวิชา EN814507 วิศวกรรมการเงินและการคณนา (Financial Engineering and Computation) 3(3-0-6) หน่วยกิต

2. รายวิชา EN814508 การเงินเชิงคอมพิวเตอร์ (Computational Finance) 3(3-0-6) หน่วยกิต

จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้รองคณบดีฝ่ายวิชาการดำเนินการต่อไป**

**5.7 นักศึกษาสำเร็จการศึกษา ระดับบัณฑิตศึกษา**

รองคณบดีฝ่ายวิชาการได้เสนอต่อที่ประชุมว่า ด้วยมีนักศึกษาระดับบัณฑิตศึกษาเรียนครบหลักสูตร ประจำภาคการศึกษาปลาย ปีการศึกษา 2561 จำนวน 4 คน โดยผ่านการตรวจสอบความถูกต้องจากสาขาวิชาและได้รับความเห็นชอบจากคณะกรรมการบัณฑิตศึกษา คณะวิศวกรรมศาสตร์ โดยวิธีเวียนครั้งที่ 14/2562 เมื่อวันที่ 4 กันยายน 2562 เรียบร้อยแล้ว ดังนี้

**หลักสูตรวิศวกรรมศาตรมหาบัณฑิต (วศ.ม.)**

* สาขาวิชาวิศวกรรมวัสดุและการผลิต แผน ก แบบ ก 1 จำนวน 1 คน
* สาขาวิชาวิศวกรรมการจัดการอุตสาหกรรมและโลจิสติกส์ จำนวน 1 คน

แผน ก แบบ ก 2 โครงการพิเศษ

**หลักสูตรปรัชญาดุษฎีบัณฑิต (ปร.ด.)**

* สาขาวิชาวิศวกรรมอุตสาหการ แบบ 1.1 จำนวน 2 คน

จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้รองคณบดีฝ่ายวิชาการดำเนินการต่อไป**

**5.8 รับรองผลการศึกษา ระดับบัณฑิตศึกษา**

รองคณบดีฝ่ายวิชาการได้เสนอต่อที่ประชุมว่า ด้วยมีอาจารย์ประจำวิชาได้ส่งผลการศึกษา ระดับบัณฑิตศึกษา ประจำภาคการศึกษาต้น ปีการศึกษา 2562 จำนวน 2 รายวิชา ซึ่งรายวิชาดังกล่าวผ่านความเห็นชอบจากคณะกรรมการบัณฑิตศึกษา คณะวิศวกรรมศาสตร์ โดยวิธีเวียนครั้งที่ 10/2562 เมื่อวันที่ 2 กันยายน 2562 และครั้งที่ 11/2562 เมื่อวันที่ 4 กันยายน 2562 เรียบร้อยแล้ว ดังนี้

**รายวิชาวิทยานิพนธ์**

- สาขาวิชาวิศวกรรมโยธา (ปริญญาโท) จำนวน 1 รายวิชา

- สาขาวิชาวิศวกรรมเครื่องกล (ปริญญาเอก) จำนวน 1 รายวิชา

จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้รองคณบดีฝ่ายวิชาการดำเนินการต่อไป**

**5.9 ขอเปิดหลักสูตรวิศวกรรมศาสตรบัณฑิตสาขาวิชาวิศวกรรมผลิตขั้นสูง ระบบอัตโนมัติ และหุ่นยนต์**

รองคณบดีฝ่ายแผนยุทธศาสตร์และพัฒนาองค์กรได้เสนอต่อที่ประชุมว่า ด้วยกระแสและแนวโน้มของการพัฒนาด้านเทคโนโลยีระบบอัตโนมัติและหุ่นยนต์ อีกทั้งภาครัฐมองเห็นโอกาสที่จะนำหุ่นยนต์มาใช้มากขึ้น โดยเฉพาะในภาคอุตสาหกรรมทั้งยานยนต์ อิเล็กทรอนิกส์ พลาสติก และการแพทย์ จนหุ่นยนต์กลายเป็นหนึ่งในอุตสาหกรรมอนาคต (New S-curve) ของไทย โดยสอดคล้องกับทิศทางนโยบายมหาวิทยาลัยขอนแก่น ในประเด็นยุทธศาสตร์ที่ 1 ปรับเปลี่ยนการจัดการศึกษา (Education Transformation) กลยุทธ์ที่ 2 สร้างหลักสูตรใหม่ตามความต้องการของสังคมและมีหลักสูตรสำหรับประชาชนทุกอายุ คณะฯ จึงต้องการสร้างหลักสูตรใหม่ที่เป็นความต้องการของสังคม เริ่มต้นที่หลักสูตรวิศวกรรมศาสตรบัณฑิตสาขาวิชาวิศวกรรมผลิตขั้นสูง ระบบอัตโนมัติและหุ่นยนต์ เพื่อพัฒนาและถ่ายทอดเทคโนโลยีหุ่นยนต์ จากภาคการศึกษาไปสู่การผลิตเชิงพาณิชย์ เพื่อเพิ่มเติมในส่วนของหลักสูตรปัจจุบัน ซึ่งมิได้สอน หรือผลิตวิศวกรด้านการออกแบบระบบอัตโนมัติและหุ่นยนต์โดยตรง ทั้งนี้ ในการพัฒนาบุคลากรทางด้านวิทยาการหุ่นยนต์และระบบอัตโนมัตินั้นจำเป็นต้องอาศัยบุคลากรที่มีความรู้ทางศาสตร์ต่าง ๆ ประกอบไปด้วยศาสตร์ด้านวิศวกรรมไฟฟ้า วิศวกรรมเครื่องกล วิศวกรรมคอมพิวเตอร์ วิศวกรรมอิเล็กทรอนิกส์ วิศวกรรมการวัดคุมหรือเครื่องมือวัด เป็นต้น อีกทั้ง แนวโน้มของประเทศไทยมีความต้องการใช้ บุคลากรและเทคโนโลยีด้านวิทยาการหุ่นยนต์และระบบอัตโนมัติในภาคอุตสาหกรรมมากยิ่งขึ้น จึงเสนอที่ประชุมเพื่อพิจารณาการขออนุมัติเปิดหลักสูตรวิศวกรรมศาสตรบัณฑิตสาขาวิชาวิศวกรรมผลิตขั้นสูง ระบบอัตโนมัติและหุ่นยนต์ โดยฝ่ายแผนยุทธศาสตร์และพัฒนาองค์กรจะได้ดำเนินการเสนอกองยุทธศาสตร์เพื่อพิจารณาบรรจุหลักสูตรเข้าแผนการเปิดหลักสูตรและแผนการรับนักศึกษาใหม่ต่อไปหากให้ความเห็นชอบ ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายแผนยุทธศาสตร์และพัฒนาองค์กรตรวจสอบรายชื่ออาจารย์ผู้รับผิดชอบหลักสูตรก่อนดำเนินการต่อไป ทั้งนี้ ที่ประชุมได้มีข้อเสนอแนะเกี่ยวกับการพิจารณายุบเลิกหลักสูตรที่มีจำนวนผู้เข้าศึกษาน้อย เพื่อรักษามาตรฐานในการจัดการเรียนการสอน สัดส่วนอาจารย์ต่อนักศึกษา และสอดคล้องกับทรัพยากรโดยรวมของคณะฯ ซึ่งมีอย่างจำกัด**

**5.10 (ร่าง) ประกาศคณะวิศวกรรมศาสตร์ เรื่อง กำหนดภาระงานและความรับผิดชอบผู้ดำรงตำแหน่งหัวหน้าสาขาวิชา คณะวิศวกรรมศาสตร์**

รองคณบดีฝ่ายแผนยุทธศาสตร์และพัฒนาองค์กรได้เสนอต่อที่ประชุมว่า ด้วยข้อบังคับมหาวิทยาลัยขอนแก่น ว่าด้วย การจัดตั้ง การรวม การยุบเลิก การแบ่งส่วนงาน และหน่วยงานกับหน่วยงานย่อยของส่วนงาน ในมหาวิทยาลัยขอนแก่น พ.ศ. 2560 ได้ระบุให้บริหารวิชาการผ่านสาขาวิชา และหลักสูตร เพื่อให้หัวหน้าสาขาวิชาบริหารวิชาการและบริหารทรัพยากร ได้อย่างถูกต้องและมีประสิทธิภาพเพิ่มมากยิ่งขึ้น ฝ่ายแผนยุทธศาสตร์และพัฒนาองค์กรจึงได้ดำเนินการ (ร่าง) ประกาศคณะวิศวกรรมศาสตร์ เรื่อง กำหนดภาระงานและความรับผิดชอบผู้ดำรงตำแหน่งหัวหน้าสาขาวิชา คณะวิศวกรรมศาสตร์ เพื่อให้สาขาวิชามีคณะกรรมการบริหารสาขาวิชา สำหรับบริหาร กำกับ ดูแลการบริหารวิชาการ และบริหารทรัพยากรภายในสาขาวิชาต่อไป จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ โดยมีข้อเสนอแนะให้แก้ไข ข้อ 4 วรรคหนึ่ง เป็นดังนี้ “ข้อ 4 ให้คณะฯ แต่งตั้งคณะกรรมการบริหารสาขาวิชาเพื่อการบริหารสาขาวิชา โดยมีองค์ประกอบของคณะกรรมการไม่น้อยกว่า 5 คน ซึ่งมีหัวหน้าสาขาวิชาเป็นประธาน และให้คณะกรรมการบริหารสาขาวิชา มีภาระงานและความรับผิดชอบ ดังต่อไปนี้” ทั้งนี้ ให้ฝ่ายแผนยุทธศาสตร์และพัฒนาองค์กรทบทวนการดำเนินงานเสนอเรื่องให้หัวหน้าสาขาวิชาพิจารณาอนุมัติกิจกรรมที่เกี่ยวข้อง รวมถึงอำนาจ หน้าที่ของคณะกรรมการบริหารสาขาวิชาอีกครั้งก่อนดำเนินการต่อไป**

**5.11 การอุทธรณ์ผลการประเมินผลทางวิชาการ**

วาระลับ

**5.12 งบประมาณสำหรับการสนับสนุนและพัฒนาบุคลากรคณะวิศวกรรมศาสตร์**

ประธานได้เสนอต่อที่ประชุมว่า ตามที่คณะฯ ได้ดำเนินการจัดสรรงบประมาณเพื่อใช้สำหรับการพัฒนาบุคลากรคณะวิศวกรรมศาสตร์ ประจำปีงบประมาณ พ.ศ. 2563 โดยกำหนดให้สายวิชาการ จำนวน 30,000 บาท/คน และสายสนับสนุน จำนวน 10,000 บาท/คน นั้น เพื่อเป็นการส่งเสริมและสนับสนุนผู้ที่มีภาระงานบริหาร และหน้าที่ความรับผิดชอบเพิ่มขึ้น ให้มีกำลังใจและงบประมาณในการพัฒนาตนเอง การสร้างเครือข่าย (Connection) การฝึกอบรม และค่าเดินทางเพิ่มเติมมากยิ่งขึ้น คณะฯ จึงขอเสนอให้ผู้ที่ดำรงตำแหน่งดังต่อไปนี้ ได้รับการจัดสรรงบประมาณเพื่อใช้สำหรับการพัฒนาบุคลากรคณะวิศวกรรมศาสตร์ ประจำปีงบประมาณ พ.ศ. 2563 เป็นดังนี้

1. หัวหน้าสาขาวิชา จำนวน 40,000 บาท/คน
2. ประธานหลักสูตร จำนวน 35,000 บาท/คน
3. หัวหน้างาน จำนวน 15,000 บาท/คน
4. หัวหน้าหน่วย จำนวน 12,000 บาท/คน

จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายแผนยุทธศาสตร์และพัฒนาองค์กรดำเนินการต่อไป**

**ระเบียบวาระที่ 6 เรื่องจรรยาบรรณและธรรมาภิบาล** - ไม่มี -

**ระเบียบวาระที่ 7 เรื่องติดตามผลการดำเนินงานตามยุทธศาสตร์และการพัฒนาระบบคุณภาพ - ไม่มี -**

**ระเบียบวาระที่ 8 เรื่องอื่น ๆ**

**8.1 ปริญญาวิศวกรรมศาสตรดุษฎีบัณฑิตกิตติมศักดิ์ สาขาวิชาวิศวกรรมศาสตร์ ประจำปี พ.ศ. 2562**

ประธานได้แจ้งที่ประชุมว่า ด้วย ผู้ช่วยศาสตราจารย์ ดร.ธเนศ วีระศิริ นายกวิศวกรรมสถานแห่งประเทศไทย ศิษย์เก่าคณะวิศวกรรมศาสตร์ มหาวิทยาลัยขอนแก่น รุ่นที่ 14 ได้รับปริญญาวิศวกรรมศาสตรดุษฎีบัณฑิตกิตติมศักดิ์ สาขาวิชาวิศวกรรมศาสตร์ ประจำปี พ.ศ. 2562 โดยจะเข้ารับพระราชทานจากสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ ในวันที่ 4 ธันวาคม 2562 ต่อไป จึงแจ้งที่ประชุมเพื่อรับทราบ

**ที่ประชุมรับทราบ**

**เลิกประชุมเวลา 15.30 น.**

 **(นายทองปาน สุนทรารักษ์)**

 **กรรมการและเลขานุการที่ประชุมคณะฯ**

**นายภาณุพงศ์ ต.ประเสริฐ**

**นางสาวมาริษา นันสมบัติ**

**ผู้ช่วยเลขานุการที่ประชุม**